ועדת הכנסת, כנסת 20, פרוטוקול מספר 320, 2018-01-22 09:30

יואב קיש: בוקר טוב לכולם, אני פותח את הישיבה.

יואב קיש: יש לנו היום את נושא החלפת ראשי הוועדות, אבל זה נושא אחרון על סדר-היום, אני אתחיל דווקא עם נושא שני שאמור להיות נושא קצר, ואחרי זה נעשה את הנושא הראשון.

יואב קיש: יש לנו רוויזיה על החלטת ועדת הכנסת בדבר בחירת סגן ליושב-ראש הכנסת.

יואב קיש: בהתאם לבקשתו של יו"ר הקואליציה דודי אמסלם בחרנו את חברת הכנסת נאוה בוקר כנציגה מטעם הליכוד.

יואב קיש: ההחלטה הזאת עוד לא עברה במליאה ולכן אפשר להגיש רוויזיה, ודודי הגיש רוויזיה.

דוד אמסלם: כתבנו בתאריך מסוים.

יואב קיש: בדיוק, העניין הוא שצריך להיות תאריך וזה נכנס בלי תאריך.

יואב קיש: מי בעד הרוויזיה?

יואב קיש: שירים את ידו.

יואב קיש: בעד – פה אחד

יואב קיש: ההצעה התקבלה.

דוד אמסלם: פתחת, עכשיו תצביע על זה.

יואב קיש: עכשיו פתחתי.

יואב קיש: עכשיו אני אקריא את המכתב.

יואב קיש: המינוי של נאוה בוקר לסגנית יושב-ראש מטעם סיעת הליכוד עד תאריך 1 בנובמבר 2018.

יואב קיש: זה בעצם השינוי, נכון?

דוד אמסלם: כן.

אלעזר שטרן: למה זה ככה?

יואב קיש: זה דיון סיעתי פנימי בסמכות הסיעה.

יואב קיש: אם אתה רוצה לשאול את סיעת הליכוד למה היא בוחרת להתנהל כך אתה יכול.

אלעזר שטרן: אני שואל באמת.

זאב בנימין בגין: עזוב, נו, זה בשביל ליצור רזרבה.

זאב בנימין בגין: יוציאו אותי מוועדת הפנים עוד פעם, אז ייתנו לי תפקיד שם.

יואב קיש: אני אגיד לך, בניגוד לסיעת יש עתיד ששם מה שלפיד אומר קורה מייד, בליכוד יש אנשים.

אלעזר שטרן: אני אומר את האמת.

דוד אמסלם: יש לנו גם הסכמים של רוטציה בין אנשים לפעמים.

אלעזר שטרן: אז תגידו רוטציה, רק שנבין.

זאב בנימין בגין: לזה התכוונתי, מה אתה רוצה.

אלעזר שטרן: אותך אני הבנתי.

יואב קיש: ברגע שהמליאה מצביעה על סגן יו"ר בלי תאריך זה לכל התקופה.

רוברט אילטוב: הצלחתם לבלבל את האופוזיציה.

רוברט אילטוב: זה עניינים פנימיים סיעתיים.

אלעזר שטרן: כך לקחנו את - - - , בגלל זה אני רק שואל.

יואב קיש: ולכן, פה יש עניין של הסכמים קואליציוניים בתוך הסיעה.

דוד אמסלם: אלו שיקולים, לא הסכמים קואליציוניים.

רוברט אילטוב: אלו לא הסכמים קואליציוניים, אלו עניינים סיעתיים פנימיים.

יואב קיש: לא קואליציוניים, בתוך הסיעה.

דוד אמסלם: סיכומים שלנו.

דוד אמסלם: בבקשה, תביא את זה להצבעה.

יואב קיש: אלעזר, אצלכם יאיר לפיד אומר ונגמר הסיפור.

יואב קיש: אצלנו יש קצת יותר נושאים לדיון.

אלעזר שטרן: אל תתחיל איתי, לא כדאי לך.

יואב קיש: אין בעיה.

אלעזר שטרן: אני מציע לך לא לפתוח את זה לדיון איתי.

יואב קיש: אני לא מפחד להתחיל איתך, אין בעיה.

אלעזר שטרן: אני אומר ומה קורה ואת מי אנחנו מאשרים היום, ויותר טוב שלא תדבר איתי על זה.

יואב קיש: אין לי שום בעיה לדבר איתך על מי שאתה רוצה ועל מה שמאשרים.

אלעזר שטרן: לא כדאי.

אלעזר שטרן: אני אומר שלא כדאי.

יואב קיש: לי אין שום בעיה.

אלעזר שטרן: תעזוב, תעזוב.

יואב קיש: אני האחרון שאפשר ככה לאיים.

אלעזר שטרן: מפאת כבודה של הוועדה.

יואב קיש: לא מפחד משום כבוד, הכול בסדר.

אלעזר שטרן: לא, זה לא עניין של פחד.

יואב קיש: אז תגיד, בבקשה, למה אתה מסתתר מאחורי סיסמאות?

יואב קיש: תגיד מה שאתה רוצה.

אלעזר שטרן: אתה התחלת.

יואב קיש: אני התחלתי, כן.

אלעזר שטרן: מה שרציתי להגיד, שאצלנו לא היו ממנים ככה, לא לזמן - - -

יואב קיש: לא היו ממנים אישה.

יואב קיש: מה, זה מה שאתה רוצה להגיד?

אלעזר שטרן: יואב, זה - - -

יואב קיש: אז מה אתה רוצה להגיד?

אלעזר שטרן: שאצלנו כשיאיר לפיד קובע התוצאות טובות יותר מאשר הדיון שלשמו התכנסנו היום.

יואב קיש: הבנתי.

אלעזר שטרן: זה מספיק, ודי לחכימא.

<ארבל אסטרחן: עד ה-1, זה אומר שב-1 היא עוד מכהנת.

אלעזר שטרן: באיזה יום זה יצא ה-1?

<ארבל אסטרחן: חמישי.

אלעזר שטרן: אני לא מבין למה אתה עובד בתאריך לועזי בכנסת ישראל.

יואב קיש: אתה צודק.

אלעזר שטרן: מה התאריך העברי?

יואב קיש: אני מבקש לדעת מה התאריך העברי.

אלעזר שטרן: נכון.

יואב קיש: נכון, אני מקבל.

יואב קיש: בבקשה.

זאב בנימין בגין: מה אתה רוצה לדעת?

יואב קיש: נכון, להוסיף את התאריך העברי.

יואב קיש: כשאתה צודק אתה צודק.

אלעזר שטרן: מה היום בשבוע והתאריך העברי.

יואב קיש: דווקא קודם, אני חייב להגיד לך שאם הייתי מתעקש איתך הייתי יכול להביך אותך מאוד, אז אני לא.

אלעזר שטרן: אני יודע מה רצית, וזה לא היה מביך.

יואב קיש: אני יכול מאוד להביך אותך, אבל אני לא אעשה את זה.

זאב בנימין בגין: חברים, יש לי עוד ועדה.

יואב קיש: כן, נו, אני מחכה לתאריך העברי.

יואב קיש: הוא רוצה את התאריך העברי.

אלעזר שטרן: ואת היום בשבוע.

ירדנה מלר-הורוביץ: של 1 בנובמבר?

ירדנה מלר-הורוביץ: אני אגיד לכם.

אלעזר שטרן: אולי זה שבת?

<ארבל אסטרחן: לא, זה יום חמישי.

אלעזר שטרן: ומה התאריך העברי, בבקשה?

יואב קיש: הנה, כבר אומרים לנו.

ירדנה מלר-הורוביץ: 1 בנובמבר זה כ"ג בחשוון.

יואב קיש: לבקשתו של אלעזר שטרן הוספנו כ"ג בחשוון.

יואב קיש: מי בעד ההחלטה למינוי חברת הכנסת נאוה בוקר לתאריכים שאמרנו?

יואב קיש: שירים את ידו.

יואב קיש: מי נגד?

אלעזר שטרן: נגד.

יואב קיש: אתה נגד,הבנתי.

זאב בנימין בגין: בגלל התאריך העברי.

זאב בנימין בגין: בעד – 4

זאב בנימין בגין: נמנעים – אין

יואב קיש: דודי, אתה רוצה לשלב את זה היום בהצבעה במליאה?

דוד אמסלם: כן.

יואב קיש: אז אני מבקש מהמזכירה אם אפשר להוסיף את זה לסדר-היום.

ירדנה מלר-הורוביץ: כן.

יואב קיש: תודה.

יואב קיש: אז הנושא הזה מאחורינו.

יואב קיש: <2.

יואב קיש: הצעה לתיקון כללי האתיקה לחברי הכנסת - הוספת סעיף שכותרתו: "נסיעות לחוץ לארץ שאינן במימון הכנסת">

יואב קיש: אנחנו עכשיו בנושא: כללי אתיקה בעניין נסיעות חברי הכנסת במימון הכנסת.

זאב בנימין בגין: אתי.

<אתי בן יוסף: רוצה לדבר?

אלעזר שטרן: גם אני מבקש פה.

נורית קורן: גם אותי תרשום.

יואב קיש: בסדר.

יואב קיש: בוקר טוב, חשבתי שזה יהיה דיון קצר.

יואב קיש: ראשית, חברי הכנסת שנרשמו לדיון: חבר הכנסת אחמד טיבי, חברת הכנסת נורית קורן, חבר הכנסת אלעזר שטרן, וחבר הכנסת בני בגין.

יואב קיש: הדיון התבצע כבר במלואו ומוצה על-ידי חבר הכנסת יואב בן צור, אני למעשה תכננתי היום לעשות רק הצבעה, אבל אני רואה שני דברים.

יואב קיש: ראשית, היה נושא שבני בגין ביקש, ואני תכף אתייחס אליו, ולכן, בני בגין, אתה בוודאי תשוחח.

יואב קיש: ואני אתן גם לשלושת

יואב קיש: כם לדבר, כי ביקשתם, למרות שהדיון כבר היה, ואני מבקש בקצרה.

יואב קיש: אנחנו לא מתחילים פה עכשיו לפתוח עוד פעם את כל הדיון עצמו, אלא להבין את העניין.

יואב קיש: לגבי תיקון כללי האתיקה.

יואב קיש: למעשה זה אפילו היה דיון המשך לדיון מלפני שנה שדיבר על כך שיש גורמים שפועלים כנגד מדינת ישראל בצורה מובהקת, ולא יכול להיות שכנסת ישראל וועדת האתיקה תיתן להם חותמת צ'ק כשרות של חברי כנסת לנסוע לשם.

יואב קיש: זה היה הדיון המהותי שהתקיים לפני כשנה.

יואב קיש: אמרו לא מעט קולות שיש בעיה להגיד את זה ברמה תיאורטית.

יואב קיש: בואו נדבר תכלס על מהם המקרים שעליהם אנחנו מדברים.

יואב קיש: עלו שני מקרים.

יואב קיש: אחד, ארגונים שתומכים בטרור.

יואב קיש: טען חבר הכנסת בני בגין שאין צורך להכניס את זה כי זאת במילא עבירה פלילית ומחוץ לחוק, ולכן זה ירד.

יואב קיש: ויש נושא נוסף של ארגונים שתומכים בחרם על מדינת ישראל, רשימת ארגונים שמוציא המשרד לעניינים אסטרטגיים, רשימה שמטרתה לפי החוק למנוע מפעילי אותו ארגון להגיע, להיכנס למדינת ישראל.

יואב קיש: זאת אומרת שיש לאותה רשימה של ארגונים השלכות אמיתיות, ובעניין הזה אפשר להתווכח אם זה ראוי, לא ראוי, אבל הנושא הזה קיים.

יואב קיש: אני חושב שאחד הדברים שהיו חשובים לחבר הכנסת וקנין, שהמהלך הזה בהסכמתו, זה שבאמת תהיה רשימה מסודרת, ולא עכשיו כל מישהו יחליט על ארגון כזה או אחר.

יואב קיש: לכן, מה שהחלטנו לעשות זה להוסיף את סעיף(ד) וסעיף (יג).

יואב קיש: האם קראנו את כל שאר הנוסח?

<ארבל אסטרחן: כן.

יואב קיש: אז אני לא צריך להקריא.

יואב קיש: את סעיפים (ד) ו-(יג) אני אקריא רק למען הסר ספק.

יואב קיש: זה סעיף (ד).

יואב קיש: אני מקריא את סעיף (יג) ופה אני רוצה, חבר הכנסת בני בגין, להתייחס להערתך.

יואב קיש: אמרת שלא ראוי שהממשלה תנחה את הכנסת ותחייב כביכול, כאילו משתמע מזה איזושהי השלכה שיש לממשלה על הכנסת, ובעניין הזה אני רוצה להבהיר.

יואב קיש: ברור שאין פה את העניין הזה, ולכן גם נוסף סעיף (יג) שנותן את הסמכות לוועדת האתיקה לעשות כרצונה, בכל מקרה דרך אגב, בעניין הזה.

יואב קיש: ומעבר לכך, מי שמנחה, זה לא שהממשלה מנחה, ועדת הכנסת בכללי האתיקה היא זאת שקובעת.

יואב קיש: ולכן, לשאלתך ולנושא שלך, רצית, תשקול, תחליט, אני חושב שאם זה לא יהיה ברור בנושא הזה אז לא עשינו שום דבר.

יואב קיש: אני חושב שלשאלתך האם יש גמישות, אז ברור, סעיף (יג) מראה שבסופו של דבר לוועדת האתיקה יש סמכות לשנות כל דבר מהחלטתה כפי שהיא תחליט לנכון.

יואב קיש: דרך אגב, לא רק בסעיף הזה.

יואב קיש: ומתפיסתי בעניין הזה אין לי את הבעיה שתיארת מול הממשלה.

יואב קיש: את הטרור הסרנו לבקשתך, וזה היה בעקבות הדיון שהסתיים.

יואב קיש: אני רוצה להגיד שיש לנו כבר רשימה ומכתב מהמשרד לעניינים אסטרטגיים של ארגונים באמת קשים מאוד, כולל חיבור מובהק, אני יכול להראות לכם, חלק מהארגונים האלה גם לפעילות חמאסית ולמימון אנשי חמאס ודברים כאלה.

יואב קיש: אני אישית, ונעלה את זה תכף להצבעה, לא מאמין שיכול להיות שאנחנו בכנסת ישראל רוצים חותמת כשרות לשלוח מוועדת האתיקה ח"כים לשם.

יואב קיש: בני, אתה ראשון, ואחרי זה שלושת הח"כים.

אחמד טיבי: זה לא שנייה ושלישית, כך שאיך ח"כים יוכלו להתנגד גם במליאה?

יואב קיש: אין מליאה.

<ארבל אסטרחן: זה לא עולה.

יואב קיש: זה לא עולה למליאה.

<אתי בן יוסף: אלו כללי אתיקה.

יואב קיש: כללי אתיקה.

אחמד טיבי: זאת דיקטטורה מלאה.

<ארבל אסטרחן: הכול פה אושר.

<ארבל אסטרחן: התאריך של תיקון כללי האתיקה, בשונה מהתקנון, למשל, הסתיים בוועדת הכנסת ולא עולה למליאה.

<ארבל אסטרחן: בכל מקרה, צריך לחשוב עליו, אבל - - -

יואב קיש: כרגע ההחלטה תתבצע פה.

אחמד טיבי: אבל זה נושא מהותי.

יואב קיש: בסדר, אז אתה יכול לעשות רוויזיה.

יואב קיש: בבקשה, חבר הכנסת בני בגין.

רוברט אילטוב: טיבי, גם בדמוקרטיה יש אלמנטים של דיקטטורה.

זאב בנימין בגין: אתחיל בהערה שהיא כללית ומחוץ לתיקון הזה כשלעצמו, זה בסעיף (ג), אפנה את תשומת הלב לכך שבסעיף (ג) נאמר, בנוסח הקודם הקיים - - -

<ארבל אסטרחן: הכול בדיון, את כל הנוסח מאשרים.

זאב בנימין בגין: אז אין פה, ואולי צריך לתקן, על-פי שיקולי הוועדה המנויים פה.

זאב בנימין בגין: ארבל, היא לא שוקלת את החשש לפגיעה במעמדה של הכנסת, היא שוקלת את החשש לניגוד עניינים ופגיעה במעמדו של חבר הכנסת.

יואב קיש: נכון.

זאב בנימין בגין: בסדר.

זאב בנימין בגין: אם כך, אם כבר אז זה לא עומד – חבר הכנסת שכן רוצה לנסוע במימון גוף שכולנו, מלבד חבר הכנסת - - -

יואב קיש: עד היום נסע, ולכן הוספנו את סעיף (ד).

<ארבל אסטרחן: הוועדה לא מתערבת בתוכן הפעילות - -

יואב קיש: לא מתערבת עד עכשיו.

<ארבל אסטרחן: - - זאת התפיסה שלנו.

<ארבל אסטרחן: בעצם מה שנקבע ב-(ד) הוא חריג - -

יואב קיש: זאת החרגה.

<ארבל אסטרחן: - - עם העיקרון שהוועדה לא נכנסת לתוכן הפעילות של חברי הכנסת, לא בארץ ולא בחו"ל.

זאב בנימין בגין: בסדר, אבל סעיף (ד) נוגע למעמד הכנסת, לפגיעה אפשרית במעמד הכנסת ולא לפגיעה ולניגוד עניינים של חבר הכנסת.

יואב קיש: נכון.

<ארבל אסטרחן: לכן התופסת החריגה.

יואב קיש: הוא תוספת.

זאב בנימין בגין: אז אם ככה יכול להיות שצריך בכל מקרה להסביר את זה בסעיף (ד).

זאב בנימין בגין: אבל גישתי היא שונה, אדוני היושב-ראש, והיה לי הרושם בסיום הישיבה הקודמת שיש הסכמה מסוימת, אני אהיה זהיר, להצעתי לשנות את ברירת המחדל.

זאב בנימין בגין: ולכן, במקום סעיף (ד) אני הצעתי וחוזר ומציע שוועדת האתיקה תוכל - -

<ארבל אסטרחן: רשאית.

זאב בנימין בגין: - - רשאית שלא לאשר נסיעות לחוץ-לארץ במימון גורמים כאלה וכאלה.

יואב קיש: ואז מה המשמעות?

יואב קיש: השאלה אם אתה מנחה - - -

זאב בנימין בגין: המשמעות היא שנשמר הכלל היסודי שאנחנו משתדלים לשמור על כבוד הכנסת ועל חופש הדיבור וחופש הפעולה של חברי הכנסת מכל הסיעות.

יואב קיש: אבל, בני, אין קו אדום?

זאב בנימין בגין: אלא מה?

זאב בנימין בגין: אני מבין את ההנחה שהובילה לסעיף (ד), ואני לא רואה כל בעיה.

זאב בנימין בגין: אני גם יכול בקושי, אבל אחרי שהוסבר לי שהרשימה הזאת של הממשלה היא רשימה דווקא מצמצמת ולא מרחיבה, ואני הצעתי כזכור לארבל אתמול שהכנסת תקבל יחד עם הרשימה מן הממשלה מכתב לוואי המסביר את השיטה, את הדרך שבה הממשלה – ללא פרטים, אבל את הדרך – ואת המגבלות שהממשלה נטלה על עצמה בהכנת הרשימה הזאת.

זאב בנימין בגין: למשל, האם הרשימה הזאת רחבה יחסית לארגונים שהיו מועמדים לכניסה לרשימה הזאת, האם היא זהירה, האם היא מצמצמת, כל זה דרוש לוועדת האתיקה בכל מקרה.

זאב בנימין בגין: אבל אני מתקשה להבין, אדוני היושב-ראש, את הקושי שלך.

זאב בנימין בגין: יש פה, על-פי הצעתי, אפשרות שאיננה קודם - - -

יואב קיש: אני יכול לשאול אותך?

זאב בנימין בגין: כן.

יואב קיש: האם בזה שאומרים – אני חושב שלא ראוי שחברי כנסת ייסעו לארגונים האלה, קיבלתי מכתב מסודר, הוא גם הוצג בישיבה הקודמת מהמשרד לעניינים אסטרטגיים, אני אומר לך, הארגונים האלה נבחנים בקפידה, למה?

יואב קיש: כי המשמעות של מניעת כניסת עובדיהם למדינת ישראל תיבחן ונבדקת גם בבג"ץ.

יואב קיש: זאת אומרת, כל הדבר הזה הוא תהליך שנובע מחקיקה של חרם על מדינת ישראל, ארגונים שהם אנטי-ישראליים לחלוטין שפוגעים – כולל, עם קשרים מובהקים, גם הקונגרס האמריקני עשה שם מחקר, חלק מהארגונים מקושרים לחמאס עם תמיכה בחמאס.

זאב בנימין בגין: איך זה סותר את מה שאני מציע?

יואב קיש: אני לא מבין, אם אני כותב רשאית אז מה עשיתי בזה, אז איפה?

זאב בנימין בגין: עשית.

יואב קיש: מה?

זאב בנימין בגין: מפני שעד עכשיו, כפי שעלה גם בדו-השיח הקל בין היועצת המשפטית לוועדה וביני, אכן עד עכשיו על-פי סעיף (ג) אתה אינך רשאי, הוועדה איננה רשאית לשקול שיקולים שאינם נוגעים לחבר הכנסת עצמו.

זאב בנימין בגין: על-פי סעיף (ג) חבר הכנסת עצמו אומר: אני לא רואה בזה בעיה, זה לא פוגע במעמדי, אני רוצה מימון מארגון מנוול שמקשה או מתנגד לעצם קיומה של מדינת ישראל.

זאב בנימין בגין: כשאתה מוסיף את סעיף (ד), הרגע ארבל הסבירה, אנחנו חורגים מסעיף (ג).

זאב בנימין בגין: אבל גם על-פי שיטתי אם ועדת הכנסת או הכנסת מתירה שיקול נוסף מעבר לכתוב בסעיף (ג) שאומר – ולא חשוב לי אם חבר הכנסת מוכן לקבל על עצמו את הפגיעה הזאת או לא – אנחנו רואים כאן פגיעה במעמדה של הכנסת.

זאב בנימין בגין: אז יש שיקול נוסף שנתיר לוועדת האתיקה לשקול, והוא: אם זה נכלל באותה רשימה היא רשאית על-פי שיקול דעתה לא לאשר לו את זה.

יואב קיש: אז עכשיו אני שואל אותך, מעניין אותי – יש פה שתי אפשרויות, אז מה יקרה בוועדת האתיקה, לשיטתך?

יואב קיש: יתחיל דיון על כל נסיעה כזאת, זה מה שאתה אומר.

זאב בנימין בגין: אבל הפעם צמצמת אותו אם נסכים שיש רשימה – יהיה דיון, היא רשאית, כן.

יואב קיש: זה מה שאני אומר, יהיה דיון.

יואב קיש: ככה זה לא עניין של דיון, ככה יש הנחיה לכללי האתיקה.

זאב בנימין בגין: אבל בכל זאת יהיה דיון.

זאב בנימין בגין: על-פי סעיף (יג) יש דיון.

יואב קיש: נכון, אז יהיה דיון במקרים חריגים.

נורית קורן: תמיד יהיה דיון.

זאב בנימין בגין: לא.

זאב בנימין בגין: מה זה מקרים חריגים?

זאב בנימין בגין: יהיה דיון בשאלה האם המקרה הוא חריג.

יואב קיש: נגוסה, מה אתה רוצה להגיד?

אברהם נגוסה: אני רוצה פה להבהיר.

אברהם נגוסה: שני הנושאים שונים לגמרי, אין שום סתירה.

אברהם נגוסה: (ג) מדבר על גורמים עסקיים.

יואב קיש: נכון.

אברהם נגוסה: הוא אומר: אסור שהוא יקבל מימון, נקודה.

יואב קיש: נכון.

אברהם נגוסה: (ד) מדבר על גורמים שמחרימים - -

יואב קיש: את מדינת ישראל.

אברהם נגוסה: - - את ישראל, ולכן אין שום סתירה.

זאב בנימין בגין: אבל זה חידוש.

זאב בנימין בגין: אבל גם אני מציע חידוש.

יואב קיש: אבל זה חדש.

זאב בנימין בגין: אני מציע למעשה את מה שלא כתוב, נכון?

יואב קיש: דודי, מה אתה חושב?

יואב קיש: אני צריך ללכת איתו?

זאב בנימין בגין: בסעיף (ג) "היא תשקול, לא תאשר נסיעה במימון גורם עסקי".

זאב בנימין בגין: אני מציע: תוכל לא לאשר נסיעה במימון של ארגון שהוא ברשימה של ה-BDS.

זאב בנימין בגין: במה זה מפריע?

זאב בנימין בגין: אתה משנה את ברירת המחדל, אתה לא יוצא לדיון.

יואב קיש: הבנתי.

יואב קיש: אני רוצה לשאול את היועצת המשפטית.

אברהם נגוסה: (ג) לא קשור ל-BDS.

יואב קיש: (ג) לא קשור, זה נכון.

זאב בנימין בגין: היושב-ראש, כל ניסיון לשלול מימון כזה מחבר הכנסת יגרור דיון על-פי סעיף (יג), כשהוא יקבל את ההודעה והוא יערער והוא יוציא הודעה לתקשורת.

יואב קיש: הבנתי.

זאב בנימין בגין: אני - - - לכם שהצעתי היא יעילה במקרה שלנו.

יואב קיש: חבר הכנסת בני בגין, אני רק רוצה לבדוק, לשאול את היועצת המשפטית, שהיא גם במקרה היועצת המשפטית של ועדת האתיקה.

יואב קיש: האם בזה, ואני רוצה להבין את המשמעות, אם אני משאיר את המילים "לא תאשר" או תשקול למנוע, האם למעשה מה שאומר חבר הכנסת בגין, שבמהות לא פגענו כי הדיון יתקיים והיא תוכל למנוע, ובעצם אנחנו משאירים, לתפיסתך, את כבוד הכנסת במקום יותר משמעותי.

זאב בנימין בגין: את חוק החסינות במהותו, ככל הניתן.

אברהם נגוסה: ולא תאשר, לא מספיק?

<ארבל אסטרחן: זה נכון שבשני המקרים בשורה התחתונה יש שיקול דעת לוועדת האתיקה בגלל סעיף קטן (יג).

<ארבל אסטרחן: לפי הנוסח של חבר הכנסת בגין זה פחות מחייב את ועדת האתיקה שלא לאשר.

יואב קיש: ואם הייתי אומר: תשקול שלא לאשר?

יואב קיש: אז ככה אני במקום הכי טוב.

זאב בנימין בגין: כן, תוכל לשקול.

יואב קיש: לא "תוכל", תשקול שלא לאשר.

זאב בנימין בגין: בסדר, נניח.

יואב קיש: אוקיי, עם זה אני יכול לחיות.

אחמד טיבי: תחשוב אם לשקול.

יואב קיש: לא, תשקול שלא לאשר.

אברהם נגוסה: כתוב ולא תאשר, מה רע?

אחמד טיבי: תהרהר בשקילה.

יואב קיש: אני אגיד לכם, חברים, חבר הכנסת בני בגין, שהוא ותיק פה בבית, מעלה שאלה של יחסי הכוחות בין הממשלה לכנסת בעניין זה.

זאב בנימין בגין: ועם חסינות חברי הכנסת.

יואב קיש: וחסינות חברי הכנסת.

זאב בנימין בגין: חופש הדיבור, חופש התנועה.

יואב קיש: לי אין בעיה עם תשקול שלא לאשר, מכיוון שיתקיים דיון בעניין וכל ארגון יקבל את הבדיקה שלו.

זאב בנימין בגין: גם סעיף (יג) הפעם מוליך אותך לדיון.

יואב קיש: גם סעיף (יג) מאפשר את זה.

יואב קיש: אני מוכן לעשות את השינוי: תשקול שלא לאשר, זה יהיה הנוסח.

נורית קורן: תשקול שלא לאשר.

אחמד טיבי: אפשר להוסיף סעיף - -

יואב קיש: לא, אחמד, אתה לא בזכות דיבור.

אחמד טיבי: - - שכל חברי הכנסת יתנהגו לפי מירי רגב.

אחמד טיבי: אחמד, אתה לא בזכות דיבור, אני לא אתחיל לריב.

אחמד טיבי: אנחנו לא נעשה - - -

אחמד טיבי: ככה אתם רוצים אותנו, חנפנים.

נורית קורן: מה?

נורית קורן: לא, מה פתאום.

נורית קורן: זה לא נכון.

יואב קיש: טוב, הדיון הסתיים.

יואב קיש: אנחנו מעלים להצבעה.

<קריאות: - - -

זאב בנימין בגין: אני מסביר לה.

יואב קיש: חברים, הדיון הסתיים.

יואב קיש: מצביעים.

יואב קיש: אתה יכול להצביע.

אלעזר שטרן: אני רוצה להבין שנייה.

אלעזר שטרן: סעיף (יג), ועדת אתיקה - - -

זאב בנימין בגין: כמה חברים יש לנו?

זאב בנימין בגין: ארבעה?

יואב קיש: אתה יכול ללכת, בני, אנחנו שישה חברים.

אלעזר שטרן: קואליציה אתה סופר?

יואב קיש: לא.

יואב קיש: הוא שאל כי הוא רצה להצביע, זה הכול.

אלעזר שטרן: "ועדת האתיקה רשאית, במקרים חריגים, לתת לחבר" – זה לא היה בכלל?

יואב קיש: מה שבכחול לא היה.

אלעזר שטרן: אני יודע, אז אני שואל, ועכשיו זה בא על כל מה שהיה עד עכשיו בלי קשר.

<ארבל אסטרחן: נכון.

יואב קיש: נכון, כל הסעיפים.

אלעזר שטרן: גם על מה שהיה.

יואב קיש: נכון, לתת גמישות לוועדת האתיקה.

יואב קיש: סומכים על שיקול הדעת של ועדת האתיקה.

אברהם נגוסה: אבל כבר כתוב פה.

<ארבל אסטרחן: למעשה, בפועל היא כן דאגה לעיתים לחרוג.

<ארבל אסטרחן: נגיד, כתוב: חבר הכנסת אף פעם לא יוכל לקחת איתו מלווה במימון הגוף שהזמין אותו; נגיד, חבר הכנסת חולה או נכה וצריך מלווה, אז במקרים חריגים תמיד היא יכלה לחרוג מהכללים.

אלעזר שטרן: יש פה עוד דברים, אני אתן דוגמה, ובגלל זה אני שואל את זה, אבל אני לא רוצה לפתוח את זה לדיון.

אלעזר שטרן: הייתי לא מזמן באיזו מדינה עם סורין הרשקו פצוע אנטבה, מי שהזמין אותנו זה איש עסקים, והיה שם גם השגריר.

אלעזר שטרן: זאת אומרת, זה היה אירוע - - -

יואב קיש: לא יכולת לנסוע על חשבון איש העסקים.

אלעזר שטרן: א', אני נסעתי.

יואב קיש: על חשבונו כח"כ?

אלעזר שטרן: כן.

יואב קיש: ואושר לך בוועדת האתיקה?

אלעזר שטרן: לא, לא ביקשתי.

יואב קיש: עשית עבירה אתית, ידידי.

אלעזר שטרן: תן לי להגיד לך.

אלעזר שטרן: יכול להיות.

אחמד טיבי: נא להפסיק את השידור.

אלעזר שטרן: זה יכול להיות, אבל דיברתי על זה קודם.

יואב קיש: קיבלת אישור.

אלעזר שטרן: לא, עזוב אותך, זה לא הדיון.

יואב קיש: אני לא רוצה להסתבך.

יואב קיש: עזוב אותך, יש לך חסינות.

יואב קיש: יש עתיד מסתבכת פה מהבוקר עם האמירות שלה.

אלעזר שטרן: לא, אתה לא מבין.

נורית קורן: תגיד נניח שאני נוסע.

יואב קיש: נניח שחבר כנסת היה - - -

<קריאה: חבר שואל.

אלעזר שטרן: אתה מכיר אותי, אני לא מסתתר מאחורי מה שעשיתי ואני לא משחק במשחקים האלה.

אלעזר שטרן: מה שאני רוצה להגיד, פעם ניתן פה, ובגלל זה שאלתי, אישור לוועדת האתיקה כאילו לתת חריגות, להפעיל שיקול דעת.

יואב קיש: נכון.

אלעזר שטרן: זה מה ששאלתי.

יואב קיש: נכון, זאת האמת.

יואב קיש: ואני יכול להגיד לך שכמעט שזה לא קורה.

יואב קיש: ואם זה קורה, לצורך ועדת האתיקה יש נסיבות.

אלעזר שטרן: מאה אחוז.

יואב קיש: אני מעלה להצבעה.

נורית קורן: רגע, לפני שאתה מעלה להצבעה.

יואב קיש: בבקשה, נורית.

נורית קורן: אני רוצה להוסיף עוד משהו.

נורית קורן: אנחנו מדברים פה על חרם על מדינת ישראל.

יואב קיש: נכון.

נורית קורן: ואני רוצה בעצם להביא עוד נקודה אחת.

נורית קורן: בעצם נוהגים פה בצורה מאוד מאוד דמוקרטית.

נורית קורן: כאשר סיעה מסוימת מחרימה ביקור של גורם שמגיע לארץ, ואחר כך הם ירצו לנסוע באותו מימון של אותו גורם לאותה ארץ - - -

יואב קיש: לארצות-הברית.

נורית קורן: לארצות-הברית במקרה שלנו היום.

נורית קורן: ולכן אני מציעה שוועדת האתיקה - - -

אחמד טיבי: אפשר להסביר יותר?

יואב קיש: רגע, תן להקשיב.

יואב קיש: לא צריך.

נורית קורן: לא צריך להסביר יותר, אתה יושב פה, אתה יכול להסביר לכולנו.

נורית קורן: אני חושבת שזה שאנחנו מותחים את הדמוקרטיה עד כדי כך שמנצלים את זה לתעמולה עד כדי אנטי-דמוקרטית נגד מדינת ישראל - - -

אחמד טיבי: צריך לצמת את הדמוקרטיה.

יואב קיש: חבר הכנסת טיבי, אתה מפריע.

אחמד טיבי: אבל זה מה שהיא אומרת.

יואב קיש: אל תפריע.

נורית קורן: ולכן אני אומרת שצריך להוסיף את הסעיף שכל מי שמחרים גורם מדיני שמגיע לפה למדינת ישראל, מחרים אותו ולא נמצא בכנסת כשהוא נואם בכנסת, אני מציעה לרשום גם כן שכשהוא רוצה לנסוע לאותה מדינה, לאותו גורם שהיה, כל עוד הוא נמצא בתפקיד - -

אחמד טיבי: תסביר, אמסלם.

יואב קיש: ששש.

יואב קיש: תן לה לסיים.

נורית קורן: - - הכנסת לא תממן את הנסיעה של אותו חבר כנסת לצאת לחו"ל, וזה יהיה על חשבונו.

יואב קיש: כנסיעה של חברי כנסת?

נורית קורן: של חברי כנסת, כן.

יואב קיש: לגבי נסיעות חברי הכנסת – אני גם ראיתי את מכתבך בעניין – אני רוצה להגיד שמימון נסיעות מטעם הכנסת נעשה על-ידי יושב-ראש הכנסת, אני פשוט מציע שתפני עם הבקשה הזאת ליושב-ראש הכנסת, זאת החלטה שלו.

נורית קורן: גם אליו אני אפנה.

אחמד טיבי: גם הח"כים הערבים לא נוסעים על חשבון הכנסת.

אחמד טיבי: אנחנו לא נוסעים על חשבון הכנסת.

יואב קיש: אתם לא נוסעים?

אחמד טיבי: אתם הטפילים היחידים.

נורית קורן: אבל הם נוסעים על-ידי ארגונים שנגד מדינת ישראל.

יואב קיש: לא, זה לא טפילים, זאת משימה חשובה מאוד.

נורית קורן: אנחנו לא טפילים, תפסיק להגיד לנו ככה.

יואב קיש: חבל לי שאתם בוחרים שלא להשתתף במשימה הזאת.

נורית קורן: נכון.

יואב קיש: ואולי צודקת חברת הכנסת נורית קורן.

אחמד טיבי: תעביר לה את החוק.

יואב קיש: חברים, אני מעלה להצבעה את ההצעה לתיקון כללי האתיקה.

אחמד טיבי: התייעצות סיעתית חמש דקות.

יואב קיש: התייעצות סיעתית חמש דקות.

יואב קיש: ב-09:30 נתכנס פה.

יואב קיש: הישיבה סגורה, נפתח ב-09:31, תודה.

יואב קיש: חברים, הסתיימה ההתייעצות הסיעתית של סיעת הרשימה המשותפת.

יואב קיש: אני מעלה להצבעה את ההצעה לתיקון כללי האתיקה לחברי הכנסת כפי שהגדרנו לפני שיצאנו – מי בעד?

יואב קיש: שירים את ידו.

יואב קיש: מי נגד?

יואב קיש: מי נמנע?

יואב קיש: בעד – 11

יואב קיש: נמנעים – אין

אחמד טיבי: רוויזיה.

אחמד טיבי: אני מבקש רוויזיה.

יואב קיש: הרוויזיה כבר תיעשה על-ידי מי שיחליף אותי, וזה יהיה חבר הכנסת מיקי זוהר.

אחמד טיבי: האם זה חוקי שיו"ר אחד מצביע והשני עושה רוויזיה?

אחמד טיבי: זה לא חוקי.

נורית קורן: עוד פרובוקציות.

יואב קיש: הוא יקבע.

יואב קיש: אתה רוצה לפני?

יואב קיש: כי ב-10:00 אנחנו צריכים להיות למטה.

מכלוף מיקי זוהר: ב-10:30

יואב קיש: רוויזיה ב-10:30.

אחמד טיבי: האם הנושא הזה נבדק עקרונית?

יואב קיש: את זה אני כן, אני קובע רוויזיה ב-10:30.

אלעזר שטרן: אחמד מבקש שעד אז זה ייבדק.

אלעזר שטרן: יש היגיון בשאלה שלו.

אחמד טיבי: היו תקדימים כאלה?

אחמד טיבי: אני מבקש שהרוויזיה תהיה ב-14:30.

נורית קורן: הנה, עוד פרובוקציה.

שולי מועלם-רפאלי: אם אתם לא באים לנאום, לפחות שתהיה לכם עבודה.

אחמד טיבי: ב-14:30 שכל הח"כים יהיו פה.

נורית קורן: את מבינה?

נורית קורן: הוא כל הזמן רוצה פרובוקציות, הוא רוצה לנסוע במימון של מי שנגד מדינת ישראל.

אחמד טיבי: הוא מצלם אותה כדי שהיא תעלה פוסט ותגיב: אמרתי שאחמד טיבי עושה פרובוקציה.

אחמד טיבי: תצלם, תצלם.

אחמד טיבי: מה ששכחתי אתם עוד לא למדתם.

נורית קורן: נכון, אמיתי.

יואב קיש: חברים, אחמד, אנחנו בסיום סדר-היום.

אחמד טיבי: היא כל הזמן חוזרת על אותה מנטרה עד שהוא תפס.

רוברט אילטוב: למה שכחת?

רוברט אילטוב: זה הגיל?

אחמד טיבי: לא, הרבה שנים בכנסת.

יואב קיש: יש לנו עוד שתי החלטות שנעביר, אחד לבחירה ליושב-ראש ועדת הפנים ובחירה ליושב-ראש ועדת הכנסת.

יואב קיש: לי יש גם כמה דברי פרידה.

אלעזר שטרן: אני מבקש רשות דיבור.

יואב קיש: לפני או אחרי שאני אומר את דברי הפרידה שלי?

אלעזר שטרן: לפני.

יואב קיש: בבקשה, אלעזר שטרן.

אלעזר שטרן: אני אומר את זה באווירה רצינית.

אלעזר שטרן: אני מבין שסוגרים את הוועדה של מיקי.

יואב קיש: לא יודע.

יואב קיש: זאת לא החלטה - - -

אחמד טיבי: פתאום יש צדק חברתי?

יואב קיש: זאת לא החלטה כרגע על השולחן, יכול להיות שזה יקרה, אני לא יודע.

אלעזר שטרן: אני רוצה להגיד איזה משהו עכשיו.

יואב קיש: אבל זה לא עכשיו, זה לא הדיון עכשיו.

אלעזר שטרן: תן לי להגיד, זאת ועדת הכנסת.

יואב קיש: אלעזר שטרן, יהיה דיון מסודר על זה, ואני מבטיח לך, זה לא הזמן עכשיו, כי אני אפילו עוד לא יודע אם יש החלטה.

אלעזר שטרן: אני אגיד לך למה אני חושש, בגלל שתגידו לי שזאת ההחלטה של הסיעה, כמו שאמרתם לי קודם על התאריכים.

יואב קיש: זה לגיטימי שיש החלטה לסיעה.

אלעזר שטרן: אבל הבעיה שלי, יואב, אי-אפשר לשחק עם הכנסת, לפי החלטות של סיעה להקים ועדות ולפרק ועדות.

יואב קיש: אלעזר, הכול בסדר, אני מבטיח לך שישמעו את דברך, אבל כרגע אנחנו בנושא אחר על סדר-היום.

רוברט אילטוב: אפשר.

אלעזר שטרן: אפשר לשחק עם הכנסת, נכון?

<ארבל אסטרחן: יהיה דיון גם פה וגם במליאה.

יואב קיש: הנה, שמעת, יהיה דיון מסודר על זה.

<ארבל אסטרחן: נקיים את הדיון והצבעה גם פה וגם במליאה.

יואב קיש: אז, הנה, גמרנו, יהיה לך, זה לא הזמן עכשיו.

אלעזר שטרן: אבל מה שאני אמרתי, כמו שהוועדה הזאת הוקמה ככה היא מתפרקת, הכול בתוך ישיבות של מה שקורה בתוך סיעת הליכוד.

אלעזר שטרן: מה, אתם משחקים עם הכנסת.

יואב קיש: חבר הכנסת אלעזר שטרן, אני מבין שהנושא מפריע לך מאוד.

אלעזר שטרן: אתה יודע שהוא הפריע לי כל הזמן.

יואב קיש: אני מבין, אבל זה לא על סדר-היום.

יואב קיש: וחברי מיקי יודע שזה הפריע לי כל הזמן.

דוד אמסלם: אני אענה לו במשפט, ובוא נגמור.

יואב קיש: הוא לא ייתן לך לגמור.

יואב קיש: לא אכפת לי שתענה, אבל הוא לא יגמור בזה.

יואב קיש: תענה לו אם אתה רוצה.

דוד אמסלם: יהיה כאן דיון מסודר.

דוד אמסלם: דרך אגב, שלח פנה אליי שבוע שעבר בגלל שאתם הייתם צריכים גם לקבל ועדה.

אלעזר שטרן: נהדר שלא נקבל.

דוד אמסלם: לכן אנחנו חושבים לצמצם את הבעיה.

אלעזר שטרן: אני אומר את האמת, הגיע הזמן, אבל אנחנו פנינו כשהקמתם את הוועדה הזאת - -

דוד אמסלם: פניתם כדי לקבל, לא כדי לצמצם.

דוד אמסלם: כדי לקבל גם.

אלעזר שטרן: - - ואמרנו שלא יכול להיות.

אלעזר שטרן: בוועדת הכספים מקבלים מיליוני שקלים ובוועדת הכנסת מקבלים ועדות.

דוד אמסלם: זה מה שרציתם.

יואב קיש: אני מסכם את הדיון, אלעזר שטרן, יהיה דיון מסודר על הנושא, זה לא הזמן על סדר-היום.

אלעזר שטרן: אוקיי.

יואב קיש: תודה.

אלעזר שטרן: רגע, לפני זה על האתיקה, שנייה אחת, יש לי באמת רק להגיד לך משהו.

אלעזר שטרן: אנחנו חברי כנסת ששומרים שבת – אפרופו אתיקה כשדובר על חו"ל, זה לא שייך, אבל הנה גם מיקי שומע – מזמינים אותנו הרבה פעמים להרצאות בשבתות כמו שמזמינים כל מיני חברי כנסת.

מכלוף מיקי זוהר: שבת תרבות.

אלעזר שטרן: לא שבת תרבות.

יואב קיש: בחו"ל?

אלעזר שטרן: לא, בארץ.

אלעזר שטרן: המשמעות שלנו, אני אומר לך את האמת, זה עונש.

אלעזר שטרן: זאת אומרת, אתה נוסע לשבת, אתה לא יכול לבוא להרצאה ולחזור.

יואב קיש: ברור.

אלעזר שטרן: אתה לוקח את האישה וזה אלפי שקלים, אז אין לנו שבתות כאלה.

אלעזר שטרן: אני חושב, עכשיו, יושב-ראש ועדת האתיקה הוא כאילו אדם דתי.

יואב קיש: וקנין.

אלעזר שטרן: נכון.

יואב קיש: הוא חרדי אפילו.

<ארבל אסטרחן: הוא לא כאילו, הוא אדם דתי.

אלעזר שטרן: נכון, אז לא נעים לו לדון בזה, אני באמת חושב, והוא נוגע בדבר.

יואב קיש: מיקי יעשה על זה דיון.

אלעזר שטרן: אז אני מבקש רק לרשום את זה לפרוטוקול, שצריך להיות דיון כזה.

יואב קיש: בסדר.

יואב קיש: תודה.

יואב קיש: חברים, אני רוצה להעלות לסדר-היום את שתי ההצבעות.

יואב קיש: נעלה הצבעה אחת, בחירה ליושב-ראש – מתי בעצם אני מחליף עם מיקי?

יואב קיש: אחרי שאני מצביע אז גמרנו, אני לא יכול לדבר?

יואב קיש: אז רגע, תנו לי לדבר.

אלעזר שטרן: אם מיקי ייתן לך.

יואב קיש: מיקי, ברשותך, אני רוצה קודם לדבר ואחרי זה - - -

אלעזר שטרן: אתה לא סומך עליו?

יואב קיש: סומך, אבל אני רוצה לדבר מפה, לא משם.

אלעזר שטרן: אתמול דיברתי איתו, הוא ייתן לך.

יואב קיש: אני סומך על מיקי במאה אחוז.

יואב קיש: חברים, קודם כול שלום לכולם, ואני רוצה להגיד בנימה אישית שבאמת הרצון לשנות ולעבור לוועדת הפנים קיים אצלי, אבל קשה לי מאוד לעזוב את הוועדה הזאת, הוועדה המאוד חשובה הזאת בכנסת, ועדה שפחות מוכרת לציבור, פחות חשופה לציבור ועוסקת במה שנקרא סדרי הבית.

יואב קיש: הציבור גם בדרך כלל לא מוטרד איזה ועדה תדון במה, מה הם כללי האתיקה, אבל דווקא ההחלטות האלה מסמנות בלא מעט מהמקרים את עתידה של כל הצעת חוק, כולל גם דיונים קשים ומשברים קואליציוניים בעניין הזה.

יואב קיש: מתוך רצון שלי לחזק את הקשר של הוועדה הפנימית הזאת עם הציבור החלטתי כשנכנסתי לתפקיד שאני כן אביא בפניה נושאים ציבוריים על מעמד חברי הכנסת, תפקידם, שמירה על כבוד המדינה וכבוד הכנסת ומעמדה.

יואב קיש: אז מעבר לעבודה השוטפת באמת של אינספור ועדות, להצעות חוק, העברה מוועדה לוועדה, מינוי ממלאי מקום ליושב-ראש, סדרי דיון, חוק התקציב, פיצול ההסדרים, ועוד דברים שבשגרה של הוועדה הזאת, הוועדה קיבלה החלטות בנושאים הבאים: היום בעצם כבר קיבלנו החלטה בכללי האתיקה שמשמעותה איסור נסיעה במימון של ארגונים שתומכים בחרם על ישראל; החלטה נוספת בדיון שעשינו זה שהייעוץ המשפטי של הכנסת יביא בפני ועדות הכנסת סקירה על החלת הצעות חוק על יהודה ושומרון טרם הצבעה עליהם בקריאה שנייה ושלישית; תיקנו את תקנון הכנסת במטרה להפחית רגולציה אשר קובע כי לפני אישור כל הצעת חוק בוועדות הכנסת, הצעות חוק ממשלתיות, במידה שהיה RIA, מה שנקרא, בדיקה על השפעה על המגזר העסקי, הדוח הזה יוצג בוועדה וחברי הכנסת יקבלו את המידע עליו.

יואב קיש: היו לנו בוועדה הזאת שתי החלטות לגבי חבר הכנסת באסל גטאס, האחת הייתה החלטה להסיר את החסינות שלו.

יואב קיש: החלטה שהביאה בהמשך להסרת החסינות לעצור אותו ולחפש אצלו.

יואב קיש: ההחלטה השנייה הייתה דיון על הדחתו מהכנסת, הליך שלא הושלם, כי במסגרת אותו הליך בסופו של דבר התפטר חבר הכנסת גטאס ונכנס לכלא.

יואב קיש: אני חושב שהמהלכים שעשינו פה בוועדה היו מאוד משמעותיים לקידום וזירוז ההכרעה בדין בעניין זה.

יואב קיש: הוועדה קיבלה החלטה על הגבלת ביקורים של חברי כנסת אצל טרוריסטים בבתי הכלא; הוועדה החליטה לעצור את תופעת ההדלפות ישיבות ועדות הכנסת החסויות מחשש לביטחון המדינה, כולל הגדרה ברורה של במקרה הצורך לפתוח בחקירה לגילוי המדליף; החלטנו שכאשר נואם במליאת הכנסת מנהיג זר, למשל, כמו שיקרה היום עם סגן נשיא ארצות-הברית מייק פנס, היושב-ראש יוכל להוציא חבר כנסת שמפריע מיידית ולא רק לאחר שלוש קריאות.

יואב קיש: ולכן, אני חושב שעשינו ובאמת נגענו במגוון תחומים שאולי לא היו נראים טריוויאליים או לא מיידית נקשרו לפעילות הוועדה, אבל היו מאוד חשובים להסדרת הרבה מאוד ממה שקורה פה בבית הזה.

יואב קיש: בנוסף, ועדות משותפות ומיוחדות בנושאים קריטיים לאזרחי ישראל, כגון ועדה שהיום אני בראשה בנושא הסדרת הערוצים הייעודיים וביטול הרגולציה בחוק שוק התקשורת, שגם בהובלת השר קרא שמוביל רפורמה באמת מאוד משמעותית בעניין; נושא של ועדה שהוקמה בנושא תאגידי המים; חוק האסדרה שהוקמה ועדה, ועבר; יש לנו את נושא חוק הלאום שחבר הכנסת אמיר אוחנה מטפל, ועדיין אנחנו בהליך; יש לנו את הוועדה שהוקמה על פרשת היעלמותם של ילדי תימן והבלקן של חברת הכנסת נורית קורן; הקמנו ועדת חקירה פרלמנטרית על הסדרי החוב בבנקים.

יואב קיש: לצערי, היא עדיין לא התכנסה, זה רק מראה כמה קשה לקדם את העניין הזה.

יואב קיש: וחבר הכנסת איתן כבל מתמודד עם גיוס צוות מתאים שיקבל את אישורי הכנסת ולא יהיה מחובר לכל אותם גופים רלוונטיים לחקירה, וזה מהלך משמעותי מאוד; ועדה בנושא שימוש מאגרים ממשלתיים על ניצולי שואה, ועוד.

יואב קיש: כמו כן, היה גם את נושא חוק מימון מפלגות, מה שנקרא 15V שהושלם; שידורי ערוץ הכנסת והכנת מכרז ערוץ הכנסת.

יואב קיש: לצערי, המכרז עצמו נתקל בקשיים, אבל הוועדה פה התגייסה בשביל באמת להוציא חוק שיאפשר, ואנחנו לא היינו החסם והבעיה לחקיקה בעניין הזה; קידמנו נושאים בימים משותפים פה בכנסת, אם זה בנושא מילואים, אם זה בנושא ההתיישבות ביהודה ושומרון, אם זה בנושא שילוב אנשים עם מוגבלויות.

יואב קיש: ובסך הכול, אני חייב להגיד שהיה לי העונג להיות בראש הוועדה הזאת ולשרת פה.

יואב קיש: אני רוצה להודות מכל הלב ולהביע מלוא ההערכה לכל החברי הוועדה, שרובם יושבים פה איתנו, יושבי ראשי הסיעות, למנהלות הסיעה, למצליפים של סיעת הליכוד, איפה הן?

יואב קיש: דנית, ראיתי אותה לפני רגע, ילנה, שלי.

אמיר אוחנה: הלכה להצליף.

יואב קיש: יצאו להצליף.

יואב קיש: ועליזה שגם במליאה מצליפה.

יואב קיש: וכמובן לצוות הוועדה המקצועי והמסור בראשות מנהלת הוועדה היקרה שלי אתי בן יוסף.

יואב קיש: מיקי, אני יכול להגיד לך שזכית, באמת מנהלת ועדה מקצועית, מנוסה, שתיתן לך את הגב ואת התמיכה בכל מה שאתה צריך.

יואב קיש: ואתי, נשאר לי רק להודות לך על כל העבודה המשותפת, ובאמת היה לי את העונג.

יואב קיש: היועצת המשפטית המדהימה ארבל אסטרחן שלא תמיד מסכימה עם כל מה שאני עושה, אבל קודם כול אני חושב שאחרי ביטן זה שיפור.

יואב קיש: ביטן עשה לה גם חיים קשים, אני המשכתי במגמה הזאת, אבל בסך הכול גם עם החיים הקשים והמאתגרים שיושב-ראש הוועדה מביא ליועצת המשפטית היא ידעה לתת את מענה הנכון ולתמוך, באמת בעניין הזה עבודה מקצועית לעילה, ותודה רבה לך על כך.

יואב קיש: ראש התחום הפרלמנטרי נועה בירן דדון שבאמת חיבוק חזק על עבודה בתקופה לא פשוטה, ושהיית שם כל הזמן, ונשאר לי רק לאחל לך שבאמת תדעי רק תקופות טובות ומאושרות; ויש לנו סטודנטית, נטלי חקשוריאן הסטודנטית שלנו, שכמובן נמצאת כל הזמן וגם היא שותפה מלאה לכל עבודת הוועדה; דוברת הוועדה מור שנמצאת פה תמיד מאחוריי ודואגת לתקשר את כל הנושאים; מזכירת הכנסת שבאה פעמים רבות לוועדה, וחשובה כחלק מהליך הוועדה; כמובן, כל הרשמים והרשמות הפרלמנטרים שלנו; ואחרונים, לכל עוזריי: מאיר, זוהר, משה, נינה שהייתה, עומרי ואלעד שתמיד פה לוחש לי את הדברים הנכונים ברגע הנכון.

יואב קיש: מיקי, אני מברך אותך, אני בטוח שתעשה כאן חייל.

יואב קיש: הוועדה הזאת היא מאוד חזקה, ולפעמים הכוח שלה הוא לאו דווקא השימוש בכוח, את זה תמיד צריך לזכור.

יואב קיש: אני אמשיך לשרת את עם ישראל ומדינת ישראל בוועדת הפנים והגנת הסביבה.

יואב קיש: תודה רבה לכולם.

אמיר אוחנה: אדוני היושב-ראש, גם אנחנו רוצים להודות לך, עשית עבודה מצוינת, ואנחנו מאחלים בהצלחה גם בהמשך.

יואב קיש: תודה רבה, אמיר.

אחמד טיבי: כניסה סטייל מירי רגב.

יואב קיש: לא, אל תגיד.

אמיר אוחנה: חצי כוח.

יואב קיש: אין כמו מירי רגב, אחמד.

נורית קורן: ועכשיו תיקח אותו ישר לוועדת הפנים.

אחמד טיבי: זה הזמן, יואב, אתה הזדקנת, לא הודית לראש הממשלה, זה מסוכן מאוד.

אחמד טיבי: זה מאוד מסוכן.

יואב קיש: אבל אני יכול להגיד לך עוד דבר, לא הודיתי גם לאבא ולאימא שהביאו אותי עד הלום.

נורית קורן: את זה תעשה בוועדת הפנים.

יואב קיש: מיקי, אני כבר אתן לך את הרשות למנות אותי לוועדת הפנים.

אלעזר שטרן: יותר טוב שלא היית מברך מאשר ברכה קצרה כזאת.

אלעזר שטרן: זה קצר מדי ביחס למה שהוא עשה.

אמיר אוחנה: לא הכנתי משהו, זה היה ספונטני.

אמיר אוחנה: <3.

אמיר אוחנה: בחירת יושב-ראש לוועדת הכנסת והמלצה לבחירת יושב-ראש לוועדת הפנים והגנת הסביבה>

יואב קיש: אני מעלה להצבעה.

יואב קיש: בהתאם להוראות סעיף 106(א)(1) לתקנון הכנסת הוועדה תבחר יושב-ראש מבין חבריה.

יואב קיש: ועדת הכנסת ממליצה לבחור בחבר הכנסת מיקי מכלוף זוהר לכהן כיושב-ראש ועדת הכנסת במקום חבר הכנסת יואב קיש.

יואב קיש: מי בעד?

יואב קיש: שירים את ידו.

יואב קיש: אתם יכולים להצביע.

ענת ברקו: אני לא חברת ועדה, מותר לי להצביע?

נורית קורן: אנחנו צריכים להיות שישה.

ענת ברקו: אם אין שישה, אני מצביעה.

רוברט אילטוב: היית קודם ממנה את עצמך לוועדת הפנים.

יואב קיש: מי נגד?

יואב קיש: מי נמנע?

יואב קיש: בעד – פה אחד

יואב קיש: ההצעה התקבלה.

יואב קיש: תודה רבה.

אחמד טיבי: אני יכול להגיד משפט?

יואב קיש: כן.

אחמד טיבי: כל אלה שנמצאים כאן באולם שמחים שאתה נכנסת, וחצי מאלה שנמצאים באולם שמחים שאתה עזבת.

אלעזר שטרן: יצאת בזול.

נורית קורן: זאת ברכה מאוד מיוחדת מאחמד טיבי.

אחמד טיבי: אגב, יואב, בוועדת הפנים נגיד הפוך.

יואב קיש: בבקשה, מיקי.

אחמד טיבי: האם אתה שוקל את צעדייך כבר בהתחלה?

מכלוף מיקי זוהר: תראו, חברים, חד-משמעית רגע מרגש.

אחמד טיבי: תסיק מסקנות.

מכלוף מיקי זוהר: סך הכול כיהנתי בשנה וחצי האחרונות בוועדה, תכף אני אדבר גם עליה, אבל קודם כול אני רוצה להודות, קודם כול לקדוש ברוך הוא, תודה לו על העזרה מלמעלה.

מכלוף מיקי זוהר: מודה לראש הממשלה, יואב, על האמון.

אחמד טיבי: או, או, או.

רחל עזריה: אתה לא באמת יכול לעשות את זה בסדר הזה.

אחמד טיבי: חבר אמיתי בליכוד.

מכלוף מיקי זוהר: זה הסדר.

מכלוף מיקי זוהר: הקדוש ברוך הוא ראשון, אחריו אשתי - -

אחמד טיבי: - - -

שולי מועלם-רפאלי: גם אחמד מסכים עם זה שהקדוש ברוך הוא ראשון.

מכלוף מיקי זוהר: - - אחר כך מגיע ראש הממשלה.

יואב קיש: ואיפה אימא ואבא?

יואב קיש: ההורים לא פה, זיכרונם לברכה, אז זה לא מוחשי כרגע.

יואב קיש: אז תודה לקדוש ברוך הוא, תודה לראש הממשלה, תודה לדודי אמסלם על האמון.

אחמד טיבי: אתה בטוח שראש הממשלה אחרי הקדוש ברוך הוא?

מכלוף מיקי זוהר: אחריו, חד-משמעית, אין בכלל צל של ספק.

מכלוף מיקי זוהר: תודה לסיעת הליכוד, חבריי לליכוד על התמיכה, ותודה לציבור שהביאני עד הלום, מה שנקרא.

מכלוף מיקי זוהר: תראו, כיהנתי בוועדה קודמת, ועדה לצדק חלוקתי ושוויון חברתי, אני חייב לומר לכם, ואומר לך, אלעזר שטרן, שהוועדה הזאת בעיני היא אחת מהוועדות החשובות שיש היום בכנסת ישראל.

אלעזר שטרן: איזו ועדה?

מכלוף מיקי זוהר: ועדה שאני עומד בראשה כרגע, הוועדה לצדק חלוקתי ושוויון חברתי.

מכלוף מיקי זוהר: אני עובד כרגע בראשות שתי ועדות, עוד מעט זה יסתיים, אבל שתי ועדות.

אלעזר שטרן: אז יכול להיות שלא יסגרו אותה?

מכלוף מיקי זוהר: אני מקווה שלא.

אלעזר שטרן: ואם יסגרו מה זה אומר?

מכלוף מיקי זוהר: אני חושב שזאת הוועדה אולי החשובה ביותר שיש בכנסת, שעשתה - - -

אלעזר שטרן: אז איך הסכמת לבוא לפה?

מכלוף מיקי זוהר: אתה לא נותן לי להשלים משפט, אבל עכשיו גם יש לי אפשרות לקרוא אותך לסדר.

אלעזר שטרן: אם זאת הוועדה הכי חשובה איך באת לזאת?

מכלוף מיקי זוהר: אני אסביר.

מכלוף מיקי זוהר: כי זאת ועדה קצת יותר חשובה, מה לעשות.

אלעזר שטרן: פלאי - - -

מכלוף מיקי זוהר: אני חושב שזאת ועדה שהביאה גם הרבה מאוד הישגים, ואני מאוד מקווה שאם תימצא הדרך לתת לה להמשיך לפעול, אני חושב שזאת ועדה שעשתה הישגים רבים בצמצום פערים בחברה הישראלית.

מכלוף מיקי זוהר: וזאת פעם ראשונה, אגב, שמפלגת הליכוד אומרת את האמירה הזאת של צמצום פערים בחברה הישראלית.

מכלוף מיקי זוהר: אנחנו לא נגענו בנושאים חברתיים, תמיד נגענו בנושאים ביטחוניים וכלכליים, ועכשיו אנחנו גם נוגעים בנושאים חברתיים בזכות הוועדה הזאת.

מכלוף מיקי זוהר: אגב, אתה צריך אולי לברך על סגירת הוועדה, כי היא לוקחת לכם הרבה הרבה מאוד קרדיט בציבור.

מכלוף מיקי זוהר: ואני חייב לומר שמעבר לוועדה המדהימה שלה זכיתי - - -

אלעזר שטרן: זה גדול עליי, אני לא מצליח להבין.

מכלוף מיקי זוהר: אתה לא תצליח להבין, אתה לא פוליטיקאי, אתה מיפי הנפש.

יואב בן צור: אלעזר, תן לו כמה מילים, מהתחלה, תן לו קצת, לא הרבה.

אלעזר שטרן: הוא פונה אליי, מה אתה - - -

יואב בן צור: אבל הוא בהתחלה, נו בחייך.

אלעזר שטרן: אני נתתי לו לדבר, לא הפרעתי לו.

מכלוף מיקי זוהר: לא רק שזכיתי לוועדה מדהימה, זכיתי למנהלת ועדה מדהימה, אריאלה אהרון, שעשתה עבודה מדהימה בוועדה הזאת.

מכלוף מיקי זוהר: הבאנו יחד, אריאלה, להישגים רבים, ואני באמת באמת מעריך את עבודתך.

מכלוף מיקי זוהר: ואין לי צל של ספק שכל מי שיזכה בך כמנהלת ועדה יזכה במנהלת מקצועית, רצינית ואיכותית, ואני מודה לך על כל העבודה הקשה, עד שעות ממש מאוחרות בלילה באמת כדי להביא דיונים רציניים ומקצועיים.

מכלוף מיקי זוהר: וזה בעיני אחד מהדברים הפחות טובים באירוע הזה שאני מחליף את התפקיד שלי, שהוועדה הזאת כבר לא תוכל לפעול.

מכלוף מיקי זוהר: ועדת הכנסת בעיני, חברים, היא ועדה שצריכה לדאוג לאינטרסים של הציבור, ואני אסביר גם למה, כי אומרים שזאת ועדה רק פנים הכנסת, אבל זה לא בדיוק נכון.

מכלוף מיקי זוהר: נכון, היא פנים הכנסת, היא מטפלת בסוגיות בתוך הכנסת, אבל יש לה את היכולת להשפיע איך הדברים ייראו בסוף, לאן לנווט את הדברים.

מכלוף מיקי זוהר: ואני, ברוך השם, בשלוש שנים האחרונות כמעט, שאני פה בכנסת, זכיתי להכיר הרבה מאוד חברי כנסת רציניים, ראשי ועדות רציניים, והוועדה הזאת בסופו של דבר תכריע לאיפה כל דבר ילך.

מכלוף מיקי זוהר: ואני מבטיח לכם שההחלטות יהיו ענייניות, ממלכתיות, לטובת הציבור, תוך כדי שמירה של רצון רוב הציבור ששלח אותנו לפה לכנסת, וגם שמירה על זכויות מיעוט, חבר הכנסת אחמד טיבי.

מכלוף מיקי זוהר: הוועדה הזאת תשמור גם על זכויות מיעוט וגם על זכויות הרוב, והיא תעשה את הכול בצורה הכי ממלכתית והכי רצינית כדי שהכנסת תוכל לומר שהיא עושה את עבודתה נאמנה.

מכלוף מיקי זוהר: וגם אם נצטרך להיאבק לפעמים בכלים הפרלמנטרים שעומדים לרשותנו מול מאבקים של האופוזיציה שיהפכו להיות פופוליסטיים מדיי, את זה אנחנו נעצור, אני כבר אומר.

מכלוף מיקי זוהר: פופוליזם לא יהיה בבית ספרי, אני לא מתחבר לזה, לא התחברתי לזה אף פעם.

מכלוף מיקי זוהר: אני לא פוליטיקלי קורקט, זה ידוע, ואני גם לא פופוליסט.

מכלוף מיקי זוהר: אני עושה את הדברים בצורה הכי רצינית והכי עניינית.

מכלוף מיקי זוהר: ואני חושב ששותפי דודי הוא בדיוק אותו האדם, ואנחנו נשתף פעולה, לדעתי, בעניינים האלה בצורה הכי יעילה שיש.

מכלוף מיקי זוהר: כמובן שאני מצפה לשיתוף פעולה מדהים איתכם, אני מצפה כמובן לשיתוף פעולה עם ירדנה היקרה; עם ארבל כמובן; עם אתי, נועה ומור, שיהיה בהצלחה; ועם יושב-ראש הכנסת שלנו יולי אדלשטיין שהוא לא פה וחבל, היה צריך לבוא; עם מנכ"לו; וכמובן איתך, דודי, אין לי ספק שיהיה שיתוף פעולה פורה.

מכלוף מיקי זוהר: אז אני מאחל לכולנו הצלחה.

רוברט אילטוב: ועם חברי הוועדה אתה לא מתכוון לשתף פעולה?

רוברט אילטוב: רק שנדע.

יואב בן צור: אפשר לדבר?

מכלוף מיקי זוהר: חברי הוועדה?

מכלוף מיקי זוהר: אתה יודע מה, תן לי לחשוב על זה.

רועי פולקמן: 24 שעות מראש תגיש בקשת דיבור.

מכלוף מיקי זוהר: רגע, רגע, אם אני לא טועה אני צריך את הקול שלכם, לא?

מכלוף מיקי זוהר: אז אני אמצא דרך לשתף פעולה גם איתכם.

מכלוף מיקי זוהר: אני באמת מאחל לנו הצלחה גדולה, ובעזרת השם נעשה ונצליח.

מכלוף מיקי זוהר: עכשיו יש לנו מינוי לא פחות חשוב של חברי יואב קיש ליושב-ראש ועדת הפנים.

מכלוף מיקי זוהר: זה הנוסח?

<אתי בן יוסף: זה הנוסח.

מכלוף מיקי זוהר: אפשר להתחרט, יואב?

יואב קיש: זה אתה מציג.

רוברט אילטוב: זה הזמן לשנות.

ענת ברקו: אתי, אני מקודם הצבעתי ואני לא חברת ועדת הכנסת, אני רוצה רק לוודא.

יואב קיש: לא הייתה בעיה, היו שני אנשים.

ענת ברקו: אם לא היו מספיק אנשים.

ענת ברקו: ידעתי שלא היו מספיק אנשים, בסדר?

ענת ברקו: רק לוודא את זה.

מכלוף מיקי זוהר: ועדת הכנסת ממליצה בפני ועדת הפנים והגנת הסביבה לבחור בחבר הכנסת יואב קיש לכהן כיושב-ראש הוועדה במקום חבר הכנסת דודי אמסלם.

מכלוף מיקי זוהר: מי בעד?

ענת ברקו: אני יכולה להצביע?

<קריאה: כן, את ממלאת מקום.

מכלוף מיקי זוהר: מי נגד?

אחמד טיבי: מי נמנע?

מכלוף מיקי זוהר: מי נמנע?

מכלוף מיקי זוהר: נמנע אחד.

מכלוף מיקי זוהר: בעד – רוב

מכלוף מיקי זוהר: נמנע – 1

מכלוף מיקי זוהר: ההחלטה התקבלה, ואנחנו מאחלים לך בהצלחה.

מכלוף מיקי זוהר: ועכשיו אנחנו צריכים לרדת לוועדת הפנים.

יואב בן צור: שנייה, רק מילה.

<אתי בן יוסף: אבל רוצים לדבר.

מכלוף מיקי זוהר: מי?

יואב קיש: יואב בן צור רצה לדבר.

מכלוף מיקי זוהר: בבקשה.

יואב בן צור: אדוני היושב-ראש.

יואב בן צור: א', אני רוצה לברך את המשמר היוצא חבר הכנסת יואב קיש, עברנו איתך תקופה מעניינת, מאתגרת.

יואב בן צור: אני חושב שניהלת את הוועדה בכבוד ובהדר כמסורת הפיקוד, תנועת האצ"ל, החירות, כל מה שאפשר לומר, אני חושב שעשית את זה יפה מאוד.

יואב בן צור: לא התפטרת מאיתנו כי תראה אותנו בוועדת הפנים, תמשיך לסבול מאיתנו שם.

יואב בן צור: אני רוצה לאחל לך באמת הצלחה.

יואב בן צור: תודה על תפקידך ובהצלחה בתפקידך.

יואב קיש: תודה רבה.

יואב בן צור: חברי מיקי זוהר, אתה ידוע בנועם הליכותייך.

מכלוף מיקי זוהר: תודה.

יואב בן צור: אין לנו ספק, ועדת הכנסת זה מקום של התגוששויות ומאוד במהירות הטונים יכולים לעלות לרמות, לאוקטבות, אבל זאת ועדה שבערבית קוראים לה ועדה "היימיש" כזאת, זאת ועדה שהיא די ועדה ביתית כזאת שכולם מחוברים עם כולם, ולכולם בסוף יש את האינטרס להוציא את עבודת הכנסת לפועל.

יואב בן צור: ולכן, אין לי ספק שתצליח, כמו שעשית בוועדות הקודמות, בוועדה הקודמת שניהלת בנועם ובחן, אין לי ספק שגם בוועדה הזאת תעשה עבודה טובה.

יואב בן צור: ואני חושב שאנחנו נראה פה באמת דיונים אולי קצת יותר רגועים, אולי פחות מתלהמים.

יואב בן צור: בוא נראה בהמשך הדרך איך זה יעבוד, בעזרת השם.

מכלוף מיקי זוהר: יהיה טוב.

מכלוף מיקי זוהר: נשתדל שלא להתלהם, ואם צריך להתלהם גם נתלהם קצת.

יואב בן צור: בהצלחה רבה.

מכלוף מיקי זוהר: יש עוד מישהו שרוצה לומר משהו?

מכלוף מיקי זוהר: בבקשה, חבר הכנסת נגוסה.

אחמד טיבי: אני רוצה להגיד, אדוני היושב-ראש - - -

מכלוף מיקי זוהר: רגע, טיבי, שנייה, יש עוד מיעוט, לא רק המיעוט שלך.

אחמד טיבי: הוא אומר לי תתאפק, תתאפק, כל הזמן.

מכלוף מיקי זוהר: אין בעיה.

מכלוף מיקי זוהר: חבר הכנסת נגוסה.

אברהם נגוסה: אני מברך את היושב-ראש היוצא מהוועדה חבר הכנסת יואב קיש, באמת נהנינו מאוד בהנהגתך בוועדה הזאת.

יואב קיש: תודה רבה.

אברהם נגוסה: ניהלת את הוועדה בצורה מקצועית, עניינית, וזה יישר כוח.

יואב קיש: תודה.

אברהם נגוסה: ואני בטוח שתעשה גם בוועדת הפנים, ועדה גם חשובה מאוד.

אברהם נגוסה: היושב-ראש הנכנס חבר הכנסת מיקי זוהר, וזה באמת מתוך הניסיון שלך, אין לי ספק שגם אתה תנהל את הוועדה הזאת ברמה מקצועית, עניינית, כמו שאמרת, תעצור את הפופוליסטים ותנהל את הוועדה בצורה עניינית.

מכלוף מיקי זוהר: מאה אחוז.

מכלוף מיקי זוהר: תודה רבה, חבר הכנסת נגוסה.

מכלוף מיקי זוהר: בבקשה.

נורית קורן: אני רוצה לברך את חבר הכנסת היוצא יואב קיש, בוועדת הכנסת עשית עבודה מצוינת, ואתה תמשיך בוועדת הפנים.

יואב קיש: תודה.

נורית קורן: ואת מיקי זוהר, נברך אותך שאתה נכנס לוועדת הכנסת.

מכלוף מיקי זוהר: תודה.

נורית קורן: אני בטוחה שתעשה עבודה מצוינת, ואני בטוחה שתביא גם את הוועדה של צדק חלוקתי לתוך ועדת הכנסת.

מכלוף מיקי זוהר: יש מצב.

מכלוף מיקי זוהר: רעיון.

נורית קורן: אתה תביא אותה לפה לידי ביטוי, ושום דבר לא הולך לאיבוד, הכול יהיה בסדר.

מכלוף מיקי זוהר: חד-משמעית.

יואב בן צור: או שתצרף אותה לוועדת החקירה לילדי תימן.

נורית קורן: אין ועדת חקירה.

נורית קורן: יש ועדה מיוחדת בכנסת, ולא צריך להקים כמו שהנשיא אמר, להקים ועדת חקירה נוספת.

נורית קורן: הגיע הזמן שידעו את הסמכויות ומה יש לוועדה שלי, ויש לה סמכויות טובות.

נורית קורן: אני מברכת את שניכם באמת שתעשו עבודה נהדרת.

מכלוף מיקי זוהר: תודה רבה.

מכלוף מיקי זוהר: רגע מכונן בו חבר הכנסת טיבי יאמר כמה מילים.

אחמד טיבי: להמשיך להתאפק?

אלעזר שטרן: למה?

אלעזר שטרן: הוא כבר דיבר.

מכלוף מיקי זוהר: נו, נו, אמרנו שנשמור על זכויות מיעוט בוועדה.

אחמד טיבי: אני רוצה עכשיו לא להגיד את מה שאמרת.

מכלוף מיקי זוהר: תגיד מה שאתה רוצה, טיבי, הכול בסדר.

אחמד טיבי: אדוני, אני רוצה להסכים איתך שבכל מה שקשור לצדק חברתי זאת פעם ראשונה שהליכוד התעסק בזה.

אחמד טיבי: אתה אמרת את זה, אני מסכים איתך.

אחמד טיבי: ואחרי שאתה מפסיק לכהן שם בוועדה, הליכוד יפסיק - - -

מכלוף מיקי זוהר: זה נכון, הליכוד לא עסק בנושאים חברתיים בצורה מספיקה, למעט בקדנציה האחרונה.

מכלוף מיקי זוהר: זאת הקדנציה בה יש 30 חברי כנסת של הליכוד שעושים פעילות חברתית.

אחמד טיבי: תמשיך לתקן, תמשיך לתקן, זה חשוב שאתה מתקן את זה.

מכלוף מיקי זוהר: זאת האמת.

נורית קורן: והעבירו כספים למיעוט.

אחמד טיבי: אדוני היושב-ראש, אני אחד הוותיקים כאן, ראיתי הרבה העברות שלטון.

אחמד טיבי: מה שמחזיק אותי בכנסת הזאת, שכל הזמן הרמה עולה ויש יותר ח"כים מוכשרים, החוקים יותר ליברליים, הם יותר סובלניים, כמו החוק האחרון לפני חצי שעה, למשל.

אחמד טיבי: ואני בטוח, מיקי, שלא תישאר מאחור, ואתה תמשיך להגביל את חסינות חברי הכנסת, בעיקר את של אלה שלא נולדו יהודים, כמו שאתה התבטאת לפני כמה ימים.

אחמד טיבי: על זה הוא אמר לי תשמור על איפוק ואל תגיד את מה שרצית להגיד.

מכלוף מיקי זוהר: לא, זה בסדר גמור.

אחמד טיבי: ואני אשמור על איפוק.

מכלוף מיקי זוהר: קודם כול, אין בעיה שאמרת את זה, ואני גם שמח שאמרת את זה.

אחמד טיבי: יש בעיה שאתה אמרת את מה שאמרת.

מכלוף מיקי זוהר: לא, אני דווקא עומד מאחורי דבריי, וברשותך, ואני שמח שאמרת את זה, כי אני אוכל לחדד את דבריי.

אחמד טיבי: אתה אמרת שהבעיה של הח"כים הערבים שהם לא נולדו יהודים.

מכלוף מיקי זוהר: לא, לא אמרתי שזאת בעיה.

מכלוף מיקי זוהר: אמרתי שכעובדה הם לא יהודים, ומהרגע שהם לא יהודים הם לעולם לא יוכלו לנהל את המדינה הזאת.

אחמד טיבי: זה לא מה שאמרת.

מכלוף מיקי זוהר: מי שיכול לנהל את המדינה הזאת הם יהיו רק יהודים, כי זאת מדינת היהודים.

מכלוף מיקי זוהר: זה מה שאמרתי, אני עומד מאחורי דבריי.

אחמד טיבי: אני רואה חלק מהיהודים בבית הזה, זה לא משהו.

מכלוף מיקי זוהר: אבל באותה נשימה גם אמרתי שאותם ערבים יכולים לחיות פה יחד איתנו בשוויון זכויות מלא, תוך כדי מצב שאנחנו דואגים לכך שכל הפערים שיש בינינו לבין הערבים מצטמצמים.

מכלוף מיקי זוהר: אגב, הוכחתי את זה בוועדה לצדק חלוקתי ושוויון חברתי בראשותי.

מכלוף מיקי זוהר: אפילו ועדת המעקב שלכם הערבית אמרה שפעילות הוועדה היא פעילות מבורכת בכל מה שקשור לצמצום פערים בין יהודים וערבים.

מכלוף מיקי זוהר: אז את זה לא טרחת להזכיר, וזה בסדר, אני לא מופתע.

<קריאה: אולי הוא לא קרא את זה.

מכלוף מיקי זוהר: אבל זאת זכותך.

מכלוף מיקי זוהר: בכל מקרה אני אמשיך לומר את דבריי.

מכלוף מיקי זוהר: היהודים ינהלו פה את המדינה, והערבים יחיו איתנו פה בנחת ובשלווה, זאת המגמה שאני מאמין בה.

אחמד טיבי: אין לנו בעיה שאנחנו לא יהודים, מר זוהר.

מכלוף מיקי זוהר: לא, אין לי בעיה עם זה שאתה לא יהודי, זה רק פשוט לא מקנה לך את האפשרות לנהל את המדינה, זה כל הסיפור.

מכלוף מיקי זוהר: ככה אמרתי, אני גם לא חוזר בי מאף מילה.

מכלוף מיקי זוהר: ההפך, טוב שעזרת לי לחדד את דבריי.

מכלוף מיקי זוהר: חבר הכנסת פולקמן.

רועי פולקמן: בקצרה.

רועי פולקמן: אני רק רוצה להודות לחבר הכנסת קיש על התקופה שלך כאן בראשות הוועדה, על יצירת הסכמות, היו פה לא מעט מתחים.

רועי פולקמן: אני בעיקר חייב לומר שאתה אדם שנוטה להיכנס לעומק של דברים, אני רואה את זה עכשיו בשעות הארוכות שאנחנו מבלים בחוק התקשורת שהפילו על כתפך תיק גדול.

רועי פולקמן: אני חושב שזה להיכנס לנעליים גדולות בוועדת הפנים, שזאת גם ועדה שיש בה צורך להיכנס לפרטים, ללמוד אותה לעומק, ולייצר הסכמות רחבות.

רועי פולקמן: אני חושב שהיו לא מעט דוגמאות שזה קרה כאן, בעיקר בחוקי התקשורת, וגם אני חושב שבחוק 15V, ובאחרים שכן פעלת לייצר הסכמות.

רועי פולקמן: אני גם רוצה לברך אותך, חבר הכנסת זוהר, אני חושב שיש לנו פה אתגר לנסות לייצר כאן היום כמה שפחות הכנעות במערכת הפוליטית, ולייצר הסכמות.

רועי פולקמן: זה תמיד מערך של קואליציה אופוזיציה, זה ברור, אבל בנושאי ליבה, דיברנו על זה לא מעט, בחוקי-יסוד, בחוקים שהם כללי המשחק, כללי ההתנהלות של הכנסת, חוקים על אופן התנהלות הבחירות, חוקי התקשורת, אלה דברים שבהם האתגר הגדול הוא לייצר הסכמות.

רועי פולקמן: לא פשוט, אנחנו היום בעידן תקשורתי שמעודד הקצנה מכל הצדדים, האופוזיציה מנסה להיות קיצונית יותר.

רועי פולקמן: ומיקי, אני חושב שיש אמירה שפה אני כן אגיד אותה, כי זה היה חשוב גם לחבר הכנסת קיש לאורך כל הדרך, אני מאוד מסכים עם זה שככל שאנחנו נעשה כאן את תפקידנו ונייצר הסכמות, פחות ח"כים ילכו לבתי המשפט, אני חושב שהדבר הזה הוא לא תקין.

רועי פולקמן: אני יודע שלחבר הכנסת קיש המסר הזה היה מאוד חשוב.

רועי פולקמן: והתפקיד שלנו כאן הוא להתנהל באופן כזה שבאמת לא יצטרכו את זה, לא עתירות, לא על פרוצדורות.

רועי פולקמן: אני חושב שלבית המשפט אין מקום להתערב בפרוצדורות של התנהלות הכנסת, ולא על נושאים עקרוניים, וזה כמובן דורש ריסון מצד בית המשפט, אבל זה גם דורש התנהלות אחראית מצידנו.

רועי פולקמן: ואני בטוח שתוביל את זה בקו הזה, אז תודה רבה.

מכלוף מיקי זוהר: תודה רבה.

מכלוף מיקי זוהר: הדברים בסיפה שלך מאוד מאוד חשובים בכל מה שקשור להתנהלות חברי הכנסת אל מול הקונספט הזה שהם מבינים שכל פעם שהחלטה בכנסת לא מקובלת עליהם הם רצים לבג"ץ.

מכלוף מיקי זוהר: אני חושב שיכול להיות שוועדת הכנסת תעסוק בנושא הזה, ואני אשמח שנשב לגבש איזשהו - - -

רועי פולקמן: בסדר.

רועי פולקמן: אז אפשר לעשות את זה בנורמות שנייצר כאן, לא כל דבר צריך להיות בהגדרות.

מכלוף מיקי זוהר: בשמחה, אני מסכים.

רועי פולקמן: אלו בהחלט נורמות והתנהלות.

מכלוף מיקי זוהר: חברת הכנסת רחל עזריה.

רחל עזריה: מיקי, באתי לפרגן לך.

מכלוף מיקי זוהר: תודה רבה.

רחל עזריה: אחרי שלוש שנים שאנחנו יושבים בוועדת הכספים.

מכלוף מיקי זוהר: יושבים אחד ליד השני גם בכנסת.

רחל עזריה: כן.

רחל עזריה: - - - באמת, אני ממש שמחה בשבילך, אני חושבת שאתה תעשה עבודה טובה.

מכלוף מיקי זוהר: תודה.

מכלוף מיקי זוהר: בעזרת השם.

רחל עזריה: ועכשיו כל מה שהוא אמר, זה הכול בסדר, בסוף, מיקי, מגיעים להסכמות.

רחל עזריה: מיקי בעיני הוא חבר הכנסת שהכי כיף לריב איתו בכנסת, נכון?

מכלוף מיקי זוהר: כן, אלו ריבים כאלה נחמדים.

רחל עזריה: ריבים כאלה, נפתור בסוף את הכול.

רחל עזריה: א', באמת לפרגן.

רחל עזריה: יואב, פחות עבדתי מולך פה בוועדת הכנסת, אבל אני בטוחה שעשית עבודה מצוינת, ואני רואה פה שכולם מאוד מתרגשים.

רחל עזריה: לך, דודי, רציתי לומר משהו, אנחנו מכירים הרבה שנים.

יואב קיש: אנחנו תכף מגיעים לוועדת הפנים, אז יהיה לך להגיד לו את הכול.

רחל עזריה: יכול להיות.

רחל עזריה: למרות שהייתי כבר קודם חברה בוועדה, אני כבר לא, אבל אני מכירה אותך הרבה שנים עוד מעיריית ירושלים, בעיני עשית עבודה מצוינת בוועדת הפנים.

רחל עזריה: רואים גם שאתה מכיר גם את הרשויות המקומיות, וזה מאוד מאוד חשוב לעבודה.

רחל עזריה: אני יודעת שיש המון המון צער בוועדה על הפרישה שלך, אבל כולנו מקווים שתביא את הסגנון.

רועי פולקמן: יו"ר הקואליציה זה כמו יו"ר של כל הוועדות.

רחל עזריה: כן, אבל זה פחות שלטון מקומי, אבל אני בטוחה שאתה תביא את הסגנון הזה גם הלאה.

רחל עזריה: בקיצור, בהצלחה גדולה לכולם.

דוד אמסלם: תודה.

רחל עזריה: יואב, אם תרצה אז יש פה הרבה חברי כנסת שבאו מהרשויות המקומיות, ונוכל לעשות לך השתלמות קצרה.

רחל עזריה: בהצלחה.

מכלוף מיקי זוהר: חברי ורעי יושב-ראש הקואליציה דודי אמסלם.

דוד אמסלם: אנחנו כבר צריכים לרדת למטה, יש לנו ישיבה ב-10:00 לעשות את ההחלפה בוועדת הפנים, אז שם בעצם אדבר קצת יותר בהרחבה.

דוד אמסלם: אבל באמת, קודם כול לך, יואב, אני רוצה להודות לך על העבודה שעשית כאן, גם בשם הכנסת וגם בשם הסיעה, הקואליציה והסיעה.

דוד אמסלם: זאת עבודה לא פשוטה, הרבה פעמים דברים טכניים, ולפעמים, אתה יודע, פה ויכוחים, שם אי-הסכמות, אבל בסופו של דבר אני חושב שניווטת את הספינה כמו שצריך.

דוד אמסלם: ולך, מיקי, כמובן, אני נותן לך חיבוק ואהבה גדולה, בהצלחה.

מכלוף מיקי זוהר: תודה רבה.

דוד אמסלם: אני משוכנע לחלוטין שתוביל את זה בצורה גם יותר נעימה מאשר האנשים פה חושבים, הם לא מכירים אותך מספיק טוב, לדעתי.

רחל עזריה: נכון.

דוד אמסלם: בגלל שאתה מנטש, אתה בן אדם עם לב גדול.

מכלוף מיקי זוהר: תודה.

דוד אמסלם: ואני בטוח שגם אזרחי מדינת ישראל ייהנו מכל מה שתעשה כאן בוועדה.

מכלוף מיקי זוהר: בעזרת השם.

דוד אמסלם: אז אני רק ארחיב למטה בוועדה הפנים.

מכלוף מיקי זוהר: תודה, דודי.

מכלוף מיקי זוהר: הישיבה נעולה.